Éyɔŋ myǎyi bwé ngám ású ekab elíg ǹnam, myǎyi vaa ḿfúfúb ngǎb yā sí tě, mɔŋɔlɔ mə́ mɔ́ bakúda məwóm mə́bɛ̄ ai bə́tán á ńtīē, bakúda məwóm mə́bɛ̄ á ndam, ǹgúmā abódā sí tē ósə̄ wâyi bɔ ḿfúfúb. 2Á sí tě ésə bâyi nɔŋ ábóda ású ḿfúfúb étɔbɔgɔ, miǹtíé mínyi mɔŋɔlɔ mə́ mɔ́ miǹtɛd mítán, ńtíé ósə, ai afólā ńkɔ̄dɔ̄ná á táŋ mɔŋɔlɔ mə́ mɔ́ məwóm mə́tán. 3Á sí tě ésə, wayǐ fə və̌g mɔŋɔlɔ mə́ mɔ́ bakúda məwóm mə́bɛ̄ ai bə́tán á ńtīē, bakúda awômo á ndam, é vóm ḿfúfúb étɔbɔgɔ wáyi bɔ, Ḿfúfúb m̀fúfúbu. 4Vóm tē wâyi bɔ ḿfūfúb ábódā sí yā wáwóge ai bəfadǎ yā básyé á ḿfūfúb étɔbɔgɔ, a básúbu babi ai Ǹtondôbə nə́ básyé nyē, étēde ńgɔ̄ báyi bi étɔbɔgɔ dzábán ai é sí yāwóge ai m̀fúfúb étɔbɔgɔ. 5Abóda sí, mɔŋɔlɔ mə́ mɔ́ bakúda məwóm mə́bɛ̄ ai bə́tán á ńtīē, mɔŋɔlɔ mə́ mɔ́ bakúda awômo á ndam lâyi wóge ai bə́levíta bə́sə̄ yā Ndá, ai bə́tísɔ̌n yə̄ átɔbɔ étēde. 6Myǎyi bə́g tísɔn ngab sí mɔŋɔlɔ mə́ mɔ́ bakúda bə́tán á ndam ai bakúda məwóm mə́bɛ̄ ai bə́tán á ńtīē, á mgbág ngab sí m̀fúfúb étɔbɔgɔ, yayi wóge ai ǹgúmā ndá Īsraɛ̂l ósə. 7Etɔŋ ńtómba yâyi wóge ai é sí ésə e tsáá ai m̀fúfúb ngab ai ényí yāwóge ai tísɔn, á kɔmɔlɔ m̀fúfúb ngab ai a kɔmɔlɔ é sí yāwóge ai bitɔŋ míńtómba, ḿfág yā mə̄yímbī mə́ dzób ai ḿfág yā ńtólē dzób, abódā sí yā ńtíé wátóban ai ngab dzyǎ, a tíege á ńnyie yǎ mə̄yímbī mə́ dzób a kələ kwí á ńnyie yǎ ńtōlē dzób 8yā ńnam; abódā sí díé dīlí á Ísraɛ̂l. Nálā tē wâyi bɔ̌ naa bitɔ́ŋ míńtómba bí təgě fə bǎd tíbili áyɔŋ dáma; bâyi dzoge ǹnam ai ndá Īsraɛ̂l, ai məndá mə́ bod móé.